

ΒΟΥΛΗ ΤΩΝ ΕΛΛΗΝΩΝ

**ΜΑΞΙΜΟΣ ΧΑΡΑΚΟΠΟΥΛΟΣ**

Βουλευτής Λαρίσης-ΝΕΑ ΔΗΜΟΚΡΑΤΙΑ

Αθήνα, 27 Μαρτίου 2025

**Συνέντευξη**

**Μάξιμου Χαρακόπουλου**

**στην εκπομπή «Αταίριαστοι» του SKAI RADIO**

**με τους δημοσιογράφους Χρήστο Κούτρα και Γιάννη Ντσούνο**

***Χρήστος Κούτρας:***

***Να πάμε σε μία ερώτηση που έχουμε. Να μας την πεις λίγο Γιάννη μου, τι γίνεται;***

***Γιάννης Ντσούνος:***

***11 βουλευτές της Νέας Δημοκρατίας ρωτούν γι’ αυτές τις επιθετικές μάλιστα σε εισαγωγικά οι εκτός εισαγωγικών για κάποιους αγορές, οι οποίες γίνονται στη Θράκη. Και οι οποίες αγοράζονται ουσιαστικά από Τούρκους, είτε είναι, είτε φαίνονται, είτε δεν φαίνονται μέσω εταιρειών και για αυτό το λόγο ζητούν εξηγήσεις 11 βουλευτές της Νέας Δημοκρατίας.***

***Χρήστος Κούτρας:***

***Θέλω να πω ότι το θέμα το έχει αναδείξει ο Δήμαρχος της Αλεξανδρούπολης, μας το είχε αναφέρει η κυρία Άννα Διαμαντοπούλου στην εκπομπή μας στην τηλεόραση. Και πάμε να ακούσουμε έναν από τους ερωτούντες βουλευτές είναι ο κύριος Μάξιμος Χαρακόπουλος, βουλευτής του νομού Λάρισας. Γεια σας κύριε Χαρακόπουλε καλό απόγευμα.***

***Γιάννης Ντσούνος:***

***Καλησπέρα σας.***

Καλησπέρα, καλησπέρα.

***Χρήστος Κούτρας:***

***Τι σας έκανε; Τι σας οδήγησε στην ανάγκη να καταθέσετε το ερώτημα; Τι στοιχεία έχετε;***

Κοιτάξτε να δείτε, όλοι είμαστε κοινωνοί της πραγματικότητας που βιώνει η χώρα και ιδιαίτερα οι παραμεθόριες περιοχές, που έχει να κάνει με το τεράστιο δημογραφικό πρόβλημα, η διάσταση του οποίου είναι πολύ πιο έντονη στις παραμεθόριες περιοχές. Το τελευταίο διάστημα γινόμαστε κοινωνοί καταγγελιών, πληροφοριών, δημοσιευμάτων, αλλά και επίσημων και επώνυμων καταγγελιών από ανθρώπους της αυτοδιοίκησης, όπως ο Δήμαρχος της Αλεξανδρούπολης, ότι πραγματοποιούνται αγοραπωλησίες, μεταβιβάσεις ακινήτων, επιχειρήσεων, στις ακριτικές περιοχές, στον Έβρο, αλλά και στα νησιά, που έχουν να κάνουν με μεταβιβάσεις σε τουρκικά συμφέροντα ουσιαστικά. Αντιλαμβάνεστε ότι μιλούμε για εθνικά ευαίσθητες περιοχές και για αυτό καλούμε την Κυβέρνηση να απαντήσει συγκεκριμένα στα ερωτήματα που θέτουμε. Αν πράγματι ισχύουν αυτές οι καταγγελίες, αν πράγματι γίνονται μεταβιβάσεις ακινήτων σε τουρκικά συμφέροντα και επιπλέον τι αποτελέσματα έχει φέρει μέχρι σήμερα το λεγόμενο πόρισμα της διακομματικής επιτροπής για τη Θράκη, το οποίο κατέληγε σε κάποιες συγκεκριμένες προτάσεις για την ανάπτυξη και την θωράκιση ουσιαστικά της Θράκης. Τη δημογραφική θωράκιση της Θράκης. Τι μέτρα έχουν ληφθεί μέχρι σήμερα, εάν έχουν ληφθεί. Εστιάζοντας και στην αναπτυξιακή διάσταση της περιοχής, με ουσιαστικά κίνητρα και κυρίως τη δημογραφική τόνωση.

***Χρήστος Κούτρας:***

***Μάλιστα.***

Ευελπιστούμε να υπάρξει το επόμενο διάστημα.

***Γιάννης Ντσούνος:***

***Και θα περιμένουμε και εμείς τις απαντήσεις από την κυβέρνηση. Ένα πράγμα που μου έκανε εντύπωση είναι ότι στην επιστολή αναφέρατε ότι κάποιες από αυτές τις περιοχές δεν είναι απλά παραμεθόριες, αλλά αμυντικές.***

Μα εκ των πραγμάτων θεωρούνται αμυντικές. Όταν η στρατιωτική ισχύς εστιάζεται σε αυτές τις περιοχές, είναι τα σημεία κρούσης, οι ακριτικές περιοχές είναι και αμυντικές περιοχές.

***Γιάννης Ντσούνος:***

***Μάλιστα, τώρα οι αγοροπωλησίες γίνονται μέσω εταιρειών, που είτε εμφανίζεται να είναι ελληνικές, είτε να είναι ευρωπαϊκές, Βουλγαρικές;***

Για τις μεν βουλγαρικές -γιατί υπάρχει και η αίσθηση αυτή ότι ακούμε στους δρόμους όλο και περισσότερο βουλγάρικα στις συγκεκριμένες περιοχές όχι μόνο στη Θράκη, στην Ανατολική Μακεδονία, στις παραθαλάσσιες περιοχές-, δεν νομίζω ότι μπορεί να υπάρξει κάποια αντίδραση, υπό τη έννοια ότι η Βουλγαρία είναι κράτος μέλος της Ευρωπαϊκής Ένωσης. Δεν υπάρχει πια το λεγόμενο “δόγμα του από βορρά κινδύνου”. Έχει τελειώσει ο ψυχρός πόλεμος, είμαστε εταίροι, έχουμε καλές σχέσεις φιλίας, είμαστε γείτονες με την Βουλγαρία. Μακάρι μία μέρα να γίνουν έτσι οι σχέσεις μας και με τον εξ ανατολών γείτονα, την Τουρκία. Με την Τουρκία, όμως, υπάρχει μία ευθεία απειλή, είναι μία χώρα η οποία έχει casus belli απέναντί μας. Δεν μπορούμε να το λησμονούμε αυτό. Και μιλούμε για μια εθνικά ευαίσθητη περιοχή, όπου υπάρχει η θρησκευτική μουσουλμανική μειονότητα που αναγνωρίζεται από τη Συνθήκη της Λοζάνης και την οποία η τουρκική πλευρά επιχειρεί να εργαλειοποιήσει, να την εμφανίσει ως τουρκική, ενώ μιλούμε για μία μειονότητα αμιγώς θρησκευτική σύμφωνα με τη Συνθήκη της Λοζάνης, η οποία έχει βεβαίως και τους τουρκογενείς, αλλά έχει και Πομάκους, έχει Ρομά, τους οποίους επιχειρεί, επίσης, να τους εργαλειοποιήσει.

***Χρήστος Κούτρας:***

***Είστε*** ***bloc τώρα εσείς οι 11; Είστε; Γιατί σας θεωρούν*** ***bloc.***

Ανέμενα κ.Ντσούνο, την ερώτηση αυτή, οι γνωστές κλισέ τοποθετήσεις, τα πρωτοσέλιδα, “νέο αντάρτικο”, “οι δυσαρεστημένοι του ανασχηματισμού” και τα λοιπά και τα λοιπά. Λοιπόν, ας εστιάσουμε στην ουσία της ερώτησης και να απαντήσουμε στην ουσία…

***Χρήστος Κούτρας:***

***Είστε*** ***bloc τώρα ή δεν είστε;***

Υπάρχει ένα ζήτημα για το οποίο κρίναμε ότι θα πρέπει να συνυπογράψουμε για να αναδειχθεί στο μέγεθός του το πρόβλημα και μακάρι να δρομολογήσει θετικές εξελίξεις.

***Χρήστος Κούτρας:***

***Έχετε ετοιμάσει και καμιά ερώτηση; Κυκλοφορεί στα δημοσιογραφικά γραφεία ότι είχατε ετοιμάσει και μία ερώτηση για τον κύριο Τσάφο, ισχύει;***

Εγώ δεν είμαι κοινωνός αυτής της ερώτησης...

***Χρήστος Κούτρας:***

***Ευχαριστούμε πολύ.***

…που δεν σημαίνει ότι επικροτεί κανείς τις απόψεις που διατυπώθηκαν για τις οποίες βεβαίως υπήρξε διόρθωση από πλευράς του Υφυπουργού.

***Χρήστος Κούτρας:***

***Και σας κάλυψε;***

Μακάρι σας λέω να μην γίνονται γιατί αυτές οι δηλώσεις είναι ανιστόρητες….

***Χρήστος Κούτρας:***

***Ναι, το είπαμε αυτό, γίνανε όμως, σας κάλυψε όμως αυτό που είπε ο κύριος Τσάφος;***

…απαράδεκτες και οι οποίες μπορούν ανά πάσα στιγμή να χρησιμοποιηθούν από την άλλη πλευρά, δίνουν πάτημα στην άλλη πλευρά. Θεωρώ αδιανόητο κάποιος που βρίσκεται στην κυβέρνηση να έχει τέτοιες ανιστόρητες τοποθετήσεις. Από τη στιγμή, όμως, που ο ίδιος ανακάλεσε και διόρθωσε, προφανώς το θέμα θεωρείται λήξαν.

***Χρήστος Κούτρας:***

***Και για εσάς δηλαδή σας κάλυψε;***

Σας είπα κατά τη γνώμη μου...

***Χρήστος Κούτρας:***

***Το είπαμε αυτό ότι είναι απαράδεκτες, ανιστόρητες και τα λοιπά.***

..δεν έπρεπε να διατυπωθούν ποτέ αυτές οι απόψεις.

***Χρήστος Κούτρας:***

***Άρα κάλυψε αυτό;***

Από κει και πέρα, σας είπα ότι αυτές οι απόψεις μπορούν να ανασύρονται ανά πάσα στιγμή από την άλλη πλευρά και να εγείρουν ζητήματα.

***Χρήστος Κούτρας:***

***Και δεν είναι καλό αυτό.***

Προφανώς δεν είναι καλό.

***Χρήστος Κούτρας:***

***Γεια σας κύριε Χαρακόπουλε, ευχαριστούμε.***

***Γιάννης Ντσούνος:***

***Καλησπέρα σας! Σας ευχαριστούμε πάρα πάρα πολύ, καλή συνέχεια κύριε Χαρακόπουλε.***

Να είστε καλά!

***Μπορείτε να ακούσετε τη συνέντευξη του κ. Χαρακόπουλου στην ηλεκτρονική διεύθυνση: https://youtu.be/x\_YEUEUOTUg***